b'\n_START_ARTICLE_\nPeter Rosegger\n_START_SECTION_\nPrimii ani\n_START_PARAGRAPH_\nRosegger s-a n\xc4\x83scut ca primul din cei \xc8\x99apte copii ai unui cuplu de \xc8\x9b\xc4\x83rani din satul Alpl, aflat \xc3\xaen mun\xc8\x9bii de deasupra localit\xc4\x83\xc8\x9bii Krieglach, Stiria. Familia locuia \xc3\xaentr-o ferm\xc4\x83 alpin\xc4\x83 simpl\xc4\x83 din secolul al XVIII-lea, numit\xc4\x83 Kluppeneggerhof. Condi\xc8\x9biile de via\xc8\x9b\xc4\x83 erau modeste, \xc3\xaen camera central\xc4\x83 se m\xc3\xa2nca, se dormea \xc8\x99i se lucra. M\xc3\xa2ncarea era preg\xc4\x83tit\xc4\x83 la o vatr\xc4\x83. Ferma este acum parte a Universalmuseum Joanneum, dar chiar \xc8\x99i ast\xc4\x83zi se poate ajunge doar pe jos la acest ansambl de cl\xc4\x83diri. _NEWLINE_Deoarece acest mic sat, const\xc3\xa2nd doar din c\xc3\xa2teva ferme, nu avea nici biseric\xc4\x83 \xc8\x99i nici \xc8\x99coal\xc4\x83, Rosegger \xc8\x99i al\xc8\x9bi copii ar fi trebuit s\xc4\x83 coboare de pe munte c\xc4\x83tre satul mai mare, St. Kathrein, pentru a urma \xc8\x99coala \xc8\x99i a frecventa slujbele religioase. Drumul dura dou\xc4\x83 ore \xc8\x99i, ca urmare, Peter a avut o educa\xc8\x9bie foarte limitat\xc4\x83, furnizat\xc4\x83 \xc3\xaen mare parte de un profesor pasager care l-a \xc3\xaenv\xc4\x83\xc8\x9bat pe el \xc8\x99i pe al\xc8\x9bi copii din regiune pentru un an \xc8\x99i jum\xc4\x83tate. Constitu\xc8\x9bia sa fizic\xc4\x83 nu i-a permis s\xc4\x83 devin\xc4\x83 fermier ca \xc8\x99i tat\xc4\x83l s\xc4\x83u, deoarece el a fost de multe ori bolnav. Deci, el a devenit ucenic de croitor la v\xc3\xa2rsta de \xc8\x99aptesprezece ani.\n_START_SECTION_\nSuccesul ca scriitor\n_START_PARAGRAPH_\nInteresul s\xc4\x83u pentru literatur\xc4\x83 a prevalat, de\xc8\x99i el a c\xc3\xa2\xc8\x99tigat pu\xc8\x9bini bani. A cheltuit c\xc3\xa2t \xc8\x99i-a permis pe c\xc4\x83r\xc8\x9bi \xc8\x99i \xc3\xaen cur\xc3\xa2nd a \xc3\xaenceput s\xc4\x83 scrie el \xc3\xaensu\xc8\x99i. \xc3\x8en cele din urm\xc4\x83, el a fost descoperit de c\xc4\x83tre redactorul ziarului Tagespost din Graz, publicat de Dr. Svoboda. El \xc8\x99i-a dat seama de talentul literar al luu Rosegger \xc8\x99i l-a ajutat s\xc4\x83 urmeze Akademie f\xc3\xbcr Handel und Industrie (Academia de Comer\xc8\x9b \xc8\x99i Industrie) din Graz._NEWLINE_Acolo, Peter von Reininghaus a devenit mentorul s\xc4\x83u. Von Reininghaus era un om bogat \xc8\x99i un industria\xc8\x99 influent, iar Rosegger a avut o rela\xc8\x9bie de prietenie cu el pentru tot restul vie\xc8\x9bii sale. Cu toate acestea, i-a fost greu s\xc4\x83 studieze deoarece nu a putut s\xc4\x83 participe \xc3\xaen mod regulat la cursuri \xc8\x99i a avut cuno\xc8\x99tin\xc8\x9be pu\xc8\x9bine \xc8\x99i fragmentare din mai multe discipline. El a abandonat studiile la academie, \xc3\xaen 1869, la v\xc3\xa2rsta de dou\xc4\x83zeci \xc8\x99i \xc8\x99ase de ani._NEWLINE_Cur\xc3\xa2nd dup\xc4\x83 aceea, i s-a oferit o \xc8\x99ans\xc4\x83 de a publica operele sale literare prin Gustav Heckenast, care a lucrat anterior cu Adalbert Stifter. Peter Rosegger a acceptat, iar prima lui carte, Geschichten aus der Steiermark (\xe2\x80\x9ePove\xc8\x99ti din Stiria\xe2\x80\x9d), a fost lansat\xc4\x83 \xc3\xaen anul 1871. De atunci, toate lucr\xc4\x83rile sale au fost publicate de Heckenast._NEWLINE_Rosegger \xc8\x99i-a schimbat editorul de dou\xc4\x83 ori dup\xc4\x83 moartea lui Heckenast, colabor\xc3\xa2nd \xc3\xaen cele din urm\xc4\x83 cu Ludwig Staackmann, care i-a f\xc4\x83cut o ofert\xc4\x83 generoas\xc4\x83. El a fost \xc3\xaentotdeauna foarte loial editorilor lui, iar rela\xc8\x9bia dintre ei era una de prietenie. Rosegger a \xc3\xaenceput s\xc4\x83 publice Heimgarten \xc3\xaen 1876, o revist\xc4\x83 lunar\xc4\x83 cu articole \xc8\x99i pove\xc8\x99ti pentru oamenii de la \xc8\x9bar\xc4\x83, al c\xc4\x83rui principal reprezentant \xc8\x99i interpret a fost.\n_START_SECTION_\nVia\xc8\x9ba privat\xc4\x83\n_START_PARAGRAPH_\n\xc3\x8en 1873, Rosegger s-a c\xc4\x83s\xc4\x83torit cu Anna Pichler. Au avut doi copii, dar c\xc4\x83s\xc4\x83toria a fost de scurt\xc4\x83 durat\xc4\x83 deoarece Anna a murit \xc3\xaen 1875 \xc3\xaen timpul na\xc8\x99terii. Acest eveniment l-a afectat pe Peter \xc3\xaentr-o mare m\xc4\x83sur\xc4\x83, a\xc8\x99a cum reiese din diversele scrisori trimise prietenilor \xc3\xaen acel moment. \xc3\x8en 1879, Rosegger s-a c\xc4\x83s\xc4\x83torit cu Anna Knaur, cu care a avut trei copii \xc8\x99i o via\xc8\x9b\xc4\x83 de familie foarte armonioas\xc4\x83. Ea l-a \xc3\xaengrijit \xc3\xaen perioadele sale de boal\xc4\x83.\n_START_SECTION_\nOnoruri\n_START_PARAGRAPH_\n\xc3\x8en 1903, cu ocazia anivers\xc4\x83rii v\xc3\xa2rstei de 60 de ani, a primit titlul \xe2\x80\x9eEhrendoktorw\xc3\xbcrde\xe2\x80\x9d (Doctor honoris causa) al Universit\xc4\x83\xc8\x9bii din Heidelberg. Universitatea din Viena \xc8\x99i Universitatea din Graz i-au acordat, de asemenea, distinc\xc8\x9bii similare, iar \xc3\xaemp\xc4\x83ratul german Wilhelm al II-lea, precum \xc8\x99i \xc3\xaemp\xc4\x83ratul austriac Franz Josef I i-au oferit lui Rosegger medalii de onoare (\xe2\x80\x9eKronenorden 2. Klasse\xe2\x80\x9d \xc8\x99i \xe2\x80\x9eEhrenabzeichen f\xc3\xbcr Kunst und Wissenschaft\xe2\x80\x9d). El a devenit cet\xc4\x83\xc8\x9bean de onoare al ora\xc8\x99elor Graz \xc8\x99i Viena, iar \xc3\xaemp\xc4\x83ratul Carol, succesorul lui Franz Josef, i-a acordat Ordinul Franz Joseph, o distinc\xc8\x9bie \xc3\xaenalt\xc4\x83 pentru un scriitor.\n_START_SECTION_\nUltimii ani \xc8\x99i moartea\n_START_PARAGRAPH_\nRosegger, care a fost frecvent grav bolnav, a c\xc4\x83l\xc4\x83torit \xc3\xaenapoi la casa lui din Krieglach \xc3\xaen mai 1918 pentru a muri \xc3\xaen locul \xc3\xaen care a \xc3\xaenceput \xe2\x80\x9elegenda frumoas\xc4\x83 a b\xc4\x83iatului fermier-p\xc4\x83durar\xe2\x80\x9d, \xc3\xaen p\xc4\x83durile din regiunea Alpilor Stiriei._NEWLINE_Casa lui natal\xc4\x83, fosta \xe2\x80\x9e\xc8\x98coal\xc4\x83 din P\xc4\x83dure\xe2\x80\x9d (Waldschule) pe care a fondat-o \xc3\xaen Alpl \xc3\xaen 1902 \xc8\x99i casa lui din Krieglach, unde a tr\xc4\x83it p\xc3\xa2n\xc4\x83 la moartea sa, \xc3\xaen 1918, sunt ast\xc4\x83zi muzee. Regiunea de unde provenea (mun\xc8\x9bii Alpii Fischbacher de la sud de Krieglach \xc8\x99i M\xc3\xbcrzzuschlag) sunt acum numi\xc8\x9bi neoficial \xe2\x80\x9eWaldheimat\xe2\x80\x9d (\xe2\x80\x9eCasa din P\xc4\x83dure\xe2\x80\x9d), dup\xc4\x83 numele pe care el i-a dat-o. Industria turismului \xc3\xaen regiune \xc3\xaenc\xc4\x83 profit\xc4\x83 de popularitatea de lung\xc4\x83 durat\xc4\x83 a lui Rosegger \xc3\xaen r\xc3\xa2ndul cititorilor.'